ร้านอยู่ในซอยสวนพลู 8 ค่ะ  เข้าซอยไปประมาณ 50 เมตร ร้านจะอยู่ฝั่งขวามือเป็นตึกแถวห้องเดียว มีที่นั่งทั้งด้านล่างและชั้น 2 เป็นร้านที่เปิดมายาวนานมาก มีขายทั้งก๋วยเตี๋ยวไก่ตุ๋นเครื่องยาจีน และก๋วยเตี๋ยวลูกชิ้นหมูตุ๋น ลูกค้าเยอะทุกวัน มาทีไรคนแน่นร้านตลอด
 
ก๋วยเตี๋ยวไก่ตุ๋น – น้ำซุปไก่เค้าจะตุ๋นยาจีนมีกลิ่นหอม รสชาติกลมกล่อม เครื่องที่ใส่มีให้เลือกทั้งขาไก่ น่องไก่ ปีกไก่ ทุกอย่างตุ๋นมาจนเนื้อนุ่มแทบไม่ต้องแทะแค่เอาตะเกียบคีบเนื้อก็หลุดออกมาแล้วค่ะ ถ้าใส่เครื่องอย่างเดียว 45 บาท อยากใส่เครื่องเพิ่มก็บวกราคาอีกอย่างละ 10 บาท จะใส่ลูกชิ้นหมูเพิ่มก็อร่อยเข้ากันนะคะ
 
อีกอย่างที่ทำให้เราชอบก๋วยเตี๋ยวร้านนี้คือ เค้าจะมีผักลวกฟรีให้ด้วย โดยเค้าจะลวกถั่วงอกกับกะหล่ำซอยร้อนๆ ใส่จานมาเสิร์ฟต่างหากพร้อมก๋วยเตี๋ยว ถ้าไม่พอสามารถขอเพิ่มได้ค่ะ นอกจากนี้แต่ละโต๊ะบนร้านเค้าจะมีน้ำพริกเผาและเครื่องปรุงมาม่ารสต้มยำไว้ให้ใส่ก๋วยเตี๋ยวเพือเพิ่มรสชาติด้วยนะ 